钦定古今图书集成/明伦汇编/氏族典/第395卷 > 李杲
## 钦定古今图书集成/明伦汇编/氏族典/第395卷 > 李杲

按《元史李杲传》：“杲字明之，镇人，世以赀雄乡里。杲幼
岁好医药，时易人张元素以医名燕赵间，杲捐千金
从之学，不数年，尽传其业。其学于伤寒、痈疽、眼目病
为尤良。北京人王善甫为京兆酒官，病小便不利，目
睛凸出，腹胀如鼓，膝以上坚硬欲裂，饮食且不下，甘
淡渗泄之药皆不效。杲谓诸医曰：‘《内经》有之，膀胱者，
津液之府，必气化乃出焉。今用渗泄之剂，而病益甚
者，是气不化也’。”《启元子》云：“无阳者阴无以生，无阴者
阳无以化。甘淡渗泄皆阳药，独阳无阴，欲化得乎？”明
日以群阴之剂投之，不再服而愈。杲之设施多类此。
当时之人，皆以神医目之，所著书今多传于世。